D. Lipšic, poslanec: (2008-12-04):
Tento návrh prichádza do Národnej rady asi tak rok potom, ako parlament prvýkrát rokoval o návrhu, aby policajti boli vyňatí spod jurisdikcie vojenskej justície. Videl som tu, v Národnej rade dnes aj pána ministra vnútra, ktorý vtedy bol ministrom pri tomto návrhu, on vzišiel z pléna a už vtedy sme upozorňovali, že je to krok k zrušeniu vojenskej justície. A prečítam vám, čo k tomu povedal minister vnútra Robert Kaliňák 5. 12. 2007, ako mi odpovedal: „Nečítal som tam, pán poslanec, že by tam bolo napísané zrušenie vojenských súdov, nečítal som to tam a nie je tam. To znamená, že v tomto prípade to tam napísané nie je, vy proste tak ako obyčajne veštíte proste z gule. Ja tam nečítam zrušenie vojenských súdov, ale nič tam, ale to ste tu predsa celý čas hovorili, že spoza dverí ideme rušiť vojenské súdy. Ja som tam čítal, že nechceme, aby polícia bola pod vojenskou jurisdikciou. To je ale predsa niečo rozličné.“ Tak ja, samozrejme, sklenenú guľu nemám, na to sú tu iní odborníci, ale bolo úplne zrejmé už pred rokom, že akonáhle sa vynímu policajti spod jurisdikcie vojenskej justície, okamžite príde návrh na zrušenie vojenských súdov. Už od zmeny, tej zmeny, kde sa policajti vyňali spod jurisdikcie vojenskej justície, bolo viacero prípadov trestných stíhaní  policajtov, ktoré zatiaľ majú zmiešané výsledky. Sú prepúšťaní z väzby. Ja sa pýtam, máme na Slovensku takú disciplínu v Policajnom zbore, že je potrebné ju uvoľniť. Sme takí spokojní s tým, aká je disciplína, že je potrebné trošku relaxovať? Urobili sme zlý a chybný krok založený na osobnej animozite ministra spravodlivosti a predsedu Vyššieho vojenského súdu. A možno v nejakom okamihu ten príbeh poviem, kedy tá animozita vznikla a na čom bola založená. Ak podľa tohto my ideme robiť legislatívu, že robíme legislatívu pre konkrétne osoby, tak podľa mňa je to smutná vizitka už nielen vlády a ministra spravodlivosti, ale tohto celého parlamentu. Prečo podľa mojej mienky vojenské súdy aj vo vzťahu k Policajnému zboru a iným ozbrojeným zborom majú svoj význam? Podľa mojej mienky tie dôvody sú dva. Prvý dôvod je ten, že vedia trestnoprávne kauzy uzavrieť skôr, v oveľa kratšom čase, čo pri trestnej činnosti policajtov má výrazný generálno-preventívny účinok. Ja som spomínal prípad ešte z minulosti, kedy ešte policajti neboli len vojaci pod vojenskými súdmi, ktorý bol známy na Slovensku, bol to prípad zabitia Anastázie Balážovej. Jeden zo spolupáchateľov bol vtedy vojak v činnej službe a tým pádom podliehal vojenskej jurisdikcii. Jeho prípad bol právoplatne skončený rádovo skôr v priebehu niekoľkých mesiacov ako prípad ostatných spolupáchateľov, ktorých riešili civilné súdy. Najmä v prípade trestnej činnosti policajtov je dôležité, aby rozhodnutie prišlo rýchlo, včas a tým pádom malo generálno-preventívny účinok. (Aj vy ste prekvapený, že? Nie. Zo mňa? A viete, o čom rokujeme? Dobre.) Druhý dôvod bol ten, že policajti z titulu svojej práce prichádzajú do pravidelného kontaktu s miestnou justíciou, s miestnymi prokurátormi a miestnymi sudcami. Dnes máme na Slovensku 54 okresných súdov a okresných prokuratúr. A aj vďaka týmto väzbám, ktoré vznikajú z pracovnej činnosti, boli mnohé prípady rozhodované spôsobom, ktorý vzbudzoval rozpaky. Preto si myslím, že by bolo správne, keď tie väzby boli narušené tým, že v prípade trestnej činnosti policajtov by ich riešila vojenská justícia a vojenských prokuratúr a vojenských súdov je oveľa menej. Sú len tri – v Bratislave, v Banskej Bystrici a v Prešove. Čiže, k čomu vedie táto dvojkroková snaha? Prvý krok sme urobili, druhý krok sa chystá vláda a Národná rada urobiť. Vedie to k zníženiu disciplíny v Policajnom zbore, teraz už aj v našej armáde. A naozaj vás chcem poprosiť, milé kolegyne, vážení kolegovia, aby ste si každý pred hlasovaním dali otázku, jednoduchú otázku: Je disciplína v ozbrojených zboroch a v našej armáde na takej úrovni, aby sme ju mohli uvoľniť, alebo nie? A rozhodujte sa podľa toho, ako si vnútorne odpoviete na túto otázku. Ja si myslím, že vojenská justícia má svoje opodstatnenie, že vojenskí prokurátori a vojenskí sudcovia mnohí vykonávajú zodpovednú úlohu, veľmi náročnú úlohu v našom štáte, majú tradíciu na Slovensku, ktorá sa vinie stáročiami, a preto si myslím, že zachovať vojenskú justíciu je dobré a správne. Preto budem hlasovať proti tomuto návrhu zákona. Ďakujem veľmi pekne. (Potlesk.)